নির্বাচন কমিশনে নিবন্ধিত দলগুলোর মধ্যে বর্তমানে সবচেয়ে বড় রাজনৈতিক সংগঠন মুফতি সৈয়দ রেজাউল করীম চরমোনাই পীরের নেতৃত্বাধীন ইসলামী আন্দোলন বাংলাদেশ। রোহিঙ্গা মুসলিম গণহত্যার প্রতিবাদে তাদের ১৮ ডিসেম্বর মিয়ানমার অভিমুখে লংমার্চ পুলিশের বাধায় পণ্ড হয়ে যায়। পুরানা পল্টনে সংগঠনের কেন্দ্রীয় কার্যালয়। কেন্দ্রীয় কার্যালয় এবং আশপাশে প্রায়ই কর্মসূচি পালন করে দলটি। ইসলামী আন্দোলনের ঢাকা মহানগরীর সহসভাপতি আলহাজ আবদুর রহমান বলেন, আমরা আইনের প্রতি শ্রদ্ধাশীল বলেই প্রশাসনের অনুমতি সাপেক্ষে কর্মসূচি পালন করি। ৬ জানুয়ারি পুলিশি বাধায় ইসলামী ঐক্য আন্দোলনের সন্ত্রাসবিরোধী সম্মেলন বাতিল হয়েছে বলে অভিযোগ করা হয় সংগঠনের পক্ষ থেকে। ঢাকা জিলা ক্রীড়া সংস্থা মিলনায়তনে ইসলামী ঐক্য আন্দোলনের উদ্যোগে ‘সন্ত্রাস প্রতিরোধে রসুল (সা.)-এর দাওয়াত’ শীর্ষক ঢাকা বিভাগীয় সম্মেলন হওয়ার কথা ছিল। আওয়ামী লীগ নেতত্বাধীন ১৪-দলীয় জোটে থাকা একমাত্র ইসলামী দল বাংলাদেশ তরিকত ফেডারেশন। ১৪ দলে থাকার কারণে সংগঠনটি সভা-সমাবেশের জন্য প্রশাসনের অনুমতি পেতে তেমন কোনো বেগ পেতে হয় না। আর এ সুযোগে সারা দেশে সংগঠনকে চাঙ্গা করা হচ্ছে। বিএনপির নেতৃত্বাধীন ২০-দলীয় জোটে থাকার কারণে ইসলামী ঐক্যজোট, খেলাফত মজলিস, জমিয়তে উলামায়ে ইসলাম সভা-সমাবেশের অনুমতি পান না বলে জানান নেতা-কর্মীরা। তারা বলেন, যেখানে বিএনপির মতো দল সভা-সমাবেশের অনুমতি পায় না, সেখানে আমরা কীভাবে পাই। বিএনপির মতো দল প্রশাসনের অনুমতি না পেলে সভা-সমাবেশ করার মতো সামর্থ্য নেই, সেখানে আমরা কীভাবে করি। জানা যায়, দেশের বিদ্যমান পরিস্থিতিতে দীর্ঘদিন মাঠের কর্মসূচিতে সক্রিয় না থাকায় দলগুলোর মধ্যে বিরোধ ও দ্বন্দ্ব বেড়েছে। হেফাজতে ইসলামের মধ্যেও কয়েকটি ধারা সৃষ্টি হয়েছে। কেন্দ্র ও মহানগর কমিটির মধ্যে সমন্বয়ের অভাবও রয়েছে। কেন্দ্রের সিদ্ধান্তের ক্ষেত্রে আল্লামা শাহ আহমদ শফী ও তার ছেলে মাওলানা আনাসের মতামত প্রাধান্য পায়। অন্য নেতাদের মধ্যে ভিন্ন চিন্তা ও মতামত থাকলেও সেটা প্রকাশ করার মতো পরিবেশ না থাকায় অনেকের মধ্যে ক্ষোভ রয়েছে। ইসলামী ঐক্যজোট, খেলাফত আন্দোলন, জমিয়তে উলামায়ে ইসলামসহ অন্য দলগুলোতে অভ্যন্তরীণ দ্বন্দ্ব, মতবিরোধে একাধিক ধারা তৈরি হয়েছে। এসব কারণও দলগুলোর গৃহবন্দিত্বের জন্য দায়ী।